<classify> MASHAMBA 1,804 kati ya 2,000 yaliyopimwa katika kijiji cha Magubike wilayani Kilosa mkoa wa Morogoro, yametengenezewa hati za hakimiliki za kimila na 312 kati ya hizo, zimeanza kutolewa kwa wananchi; imefahamika.Hayo yalibainika juzi katika taarifa ya urasimishaji ya kijiji cha Magubike iliyoandaliwa kwa Waziri wa Nchi, Ofisi ya Rais, Menejimenti ya Utumishi wa Umma na Utawala Bora, George Mkuchika katika utoaji wa hati za hakimiliki za kimila kwa wananchi.Katika hafla hiyo, Waziri Mkuchika aliwakilishwa na Mkuu wa Wilaya ya Kilosa, Adam Mgoyi.Ofisa Mtendaji wa Kata ya Magubike, Rehema Chimola alisema katika taarifa:Kijiji cha Magubike wilayani Kilosa kimefanya mpango wa matumizi bora ya ardhi na urasimishaji wa ardhi na mashamba ya kilimo mchanganyiko ya chakula na biashara ambapo mashamba 2,000 yamepimwa na mashamba 1,804 yametengenezwa hati za hakimiliki za kimila.Aliushukuru Mkurabita kwa kuwezesha urasimishaji huo uliosukuma mafanikio katika kupunguza migogoro ya ardhi ndani ya vijiji, wakulima kumiliki ardhi kisheria na kupanda kwa thamani ya ardhi baada ya kurasimishwa na wamiliki kupata hati za hakimiliki.Mratibu wa Mkurabita, Seraphia Mgembe alisema hati hizo ni utajiri unaotengenezwa na Serikali ya Tanzania kwa watu zikiwa pia ni ulinzi wa kisheria wa umiliki wa mtu katika ardhi.Aliwahimiza vijana kuwa chachu na mstari wa mbele kutumia hati hizo na kufanya kazi kwa juhudi na maarifa ili kujiletea maendeleo na kuwavutia wengine, kwani waliorasimisha ardhi na mashamba yao, wameyaongeza thamani.Akikabidhi hati 49 za uwakilishi kuashiria utayari wa utoaji wa hati 312 zilizo tayari katika ofisi ya kijiji, Mkuu wa Wilaya ya Kilosa, Mgoyi aliwataka wanaopata hati hizo wazitumie kwa manufaa kujikomboa dhidi ya matatizo mbalimbali yakiwamo ya kiuchumi na kisheria sambamba na kuondoa migogoro ya ardhi baina yao.Nitafurahi na niko tayari wakati wowote kuja kuzindua miradi mliyoianzisha kama matunda ya urasimishaji na upokeaji wa hati hizi, alisema Mgoyi na kuwahimiza wananchi ambao hati zao zipo tayari, kuchangamkia fursa ya kuzichukua haraka na kuanza kuzitumia kwa manufaa.Aliitaka Halmashauri ya Mji wa Kilosa kutenga bajeti kwa ajili ya upimaji na urasimishaji ardhi, mashamba na biashara katika vijiji mbalimbali ili wananchi wengi wanufaike na pia, halmashauri kujiongezea pato kutokana na ongezeko la kipato cha wananchi.Alisema lengo la urasimishaji ardhi na mashamba kama unavyowezeshwa na Mkurabita ni kuwawezesha wananchi kutumia rasilimali na biashara zao kama chanzo cha kujiongezea mitaji na nyenzo ya kupanua wigo wa ushiriki wa soko la ndani na nje ya nchi.Kwa mujibu wa Mkuu wa Wilaya, lengo lingine ni kuwawezesha walengwa kutumia rasilimali na biashara zao zilizorasimishwa kujipatia mtaji, soko pana na fursa nyingine zinazopatikana katika sekta rasmi hivyo, kupunguza umaskini wa kipato.Akitoa shukrani kwa niaba ya wanakijiji wenzake, Anderson Mahesa alisema wananchi wakitambua na kukubali kuwa hati hizo ni pesa na wakazitumia ipasavyo, watanufaika zaidi.  <topic>: kitaifa 